

H O T Ă R Â R E

**privind aprobarea realizării unui branșament la rețeaua electrică și a unui post de transformare pe imobilul înscris în Cartea funciară 339252 Cluj-Napoca, proprietate publică a Județului Cluj, concesionat societății Goto Parking SRL**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 209 din 19.10.2022 privind aprobarea realizării unui branșament la rețeaua electrică și a unui post de transformare pe imobilul înscris în cartea funciară 339252 Cluj-Napoca, proprietate publică a Județului Cluj, concesionat societății Goto Parking SRL, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 32932/19.08.2022; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 33586/22.08.2022 şi de Avizul cu nr. 32932 din 21.08.2022 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de:

* Hotărârea Consiliului Judeţean Cluj nr. 223/2009 privind aprobarea Studiului de fezabilitate pentru obiectivul de investiţii “Extindere parcare auto existentă şi construirea unui nou parking auto etajat în perimetrul Aeroportului Internaţional Cluj-Napoca”;
* Hotărârea Consiliului Judeţean Cluj nr. 227/2009 privind aprobarea Studiului de fundamentare a deciziei de concesionare, precum şi a concesiunii, în vederea realizării lucrărilor pentru extinderea parcării auto existente şi construirea unui nou parking auto etajat în perimetrul Aeroportului Internaţional Cluj-Napoca;
* Hotărârea Consiliului Judeţean Cluj nr. 71/2010 pentru modificarea Hotărârii Consiliului Judeţean Cluj nr. 223/2009 privind aprobarea Studiului de fezabilitate pentru obiectivul de investiţii "Extindere parcare auto existentă şi construirea unui nou parking auto etajat în perimetrul Aeroportului Internaţional Cluj-Napoca";
* Hotărârea Consiliului Judeţean Cluj nr. 72/2010 pentru modificarea Hotărârii Consiliului Judeţean Cluj nr. 227 din 16 decembrie 2009 privind aprobarea Studiului de fundamentare a deciziei de concesionare, precum şi a concesiunii, în vederea realizării lucrărilor pentru extinderea parcării auto existente şi construirea unui nou parking auto etajat în perimetrul Aeroportului Internaţional Cluj-Napoca;
* Contractul de concesiune de lucrări publice nr. 29/17.08.2010;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 287 lit. b) și ale art. 302 - 331 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 12 și ale art. 44^1 din Legea energiei electrice şi a gazelor naturale nr. 123/2012, cu modificările și completările ulterioare,
* art. 621 și cele cuprinse în Titlul VI –Proprietatea publică- din Legea privind Codul civil nr. 287/2009, republicată, cu modificările şi completările ulterioare;
* art. 2^1 lit. d), ale art. 5 (1) și ale art. 7 alin. (1) lit. d) din Legea privind autorizarea executării lucrărilor de construcţii nr. 50/1991, republicată, cu modificările şi completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă constituirea drepturilor de uz şi servitute în favoarea societății Distribuţie Energie Electrică România – Sucursala Cluj, pentru terenul în suprafaţa de 32 mp care face parte din imobilul înscris în Cartea funciară nr. 339252 Cluj-Napoca cu nr. cadastral 339252, aflat în domeniul public al Judeţului Cluj şi concesionat societății Goto Parking SRL conform contractului de concesiune de lucrări publice nr. 29/17.08.2010.

**(2)** Drepturile de uz şi servitute menţionat la alineatul (1) se constituie cu titlu gratuit, în vederea realizării unui branșament la rețeaua electrică și a unui post de transformarece va deservi parcarea auto, pe toată durata existenţei acestora, în condiţiile şi limitele stabilite potrivit prevederilor legale.

**(3)** Terenul pentru care se constituie drepturile de uz şi servitute este identificat conform planului de situaţie cuprins în a**nexa** care face parte integrantă din prezenta hotărâre.

**Art. 2.** Toate cheltuielile ocazionate de constituirea şi exercitarea drepturilor de uz şi servitute, vor fi suportate de către societatea Goto Parking SRL., fără pretenţii de recuperare a acestora şi fără afectarea cuantumului redevenţei datorate conform Contractului de concesiune de lucrări publice nr. 29/17.08.2010.

**Art. 3.** Cu ducerea la îndeplinire a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Juridică.

**Art. 4.** Prezenta hotărâre se comunică Direcției Juridice, Direcţiei de Administrare a Domeniului Public şi Privat al Judeţului Cluj; societății GOTO PARKING SRL, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi postare pe pagina de internet "www.cjcluj.ro".

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 209 din 31 octombrie 2022**

*Prezenta hotărâre a fost adoptată cu 27 voturi “pentru”, 1 vot “împotrivă” și 4 “abțineri”, iar 5 membrii ai Consiliului județean nu au votat, fiind astfel respectate prevederile legale privind majoritatea de voturi necesară.*